b'\n_START_ARTICLE_\nSvjetsko prvenstvo u nogometu\n_START_SECTION_\nPovijest\n_START_PARAGRAPH_\nPrije osnutka svjetskih prvenstava postojala su brojna druga me\xc4\x91unarodna natjecanja. Prva me\xc4\x91unarodna utakmica imala je prijateljski karakter, a odigrana je u Glasgowu 1872. godine izme\xc4\x91u doma\xc4\x87ina \xc5\xa0kotske i Engleske. Na prvu natjecateljsku me\xc4\x91unarodnu utakmicu trebalo je \xc4\x8dekati do 1884., kada su se u Belfastu susrele Irska i \xc5\xa0kotska na prvom izdanju British Championshipa. U tom razdoblju nogomet se izrazito rijetko igrao izvan Velike Britanije i Irske, no nakon \xc5\xa1to se sama igra razvila i njena popularnost pro\xc5\xa1irila, nogomet je postao demonstracijski sport na Olimpijskim Igrama 1900. i 1904. godine (medalje nisu bile dodjeljivane). Ve\xc4\x87 na Olimpijskim Igrama 1908. godine nogomet je slu\xc5\xbebeno priznat kao dio programa. Nogomet na Olimpijskim Igrama tada je organizirao Engleski nogometni savez, a nastup je bio dozvoljen samo amaterima. Velika Britanija, koju je tada predstavljala engleska reprezentacija, osvojila je naslov olimpijskih pobjednika 1908., a zatim ga obranila 1912., na idu\xc4\x87oj Olimpijadi._NEWLINE_Nakon svoga osnivanja 1904. godine, FIFA je poku\xc5\xa1ala stvoriti me\xc4\x91unarodno natjecanje u \xc5\xa0vicarskoj 1906. godine. Kako su to bili rani dani me\xc4\x91unarodnoga nogometa, sama FIFA je priznala kako je to natjecanje bilo neuspje\xc5\xa1no._NEWLINE_Oti\xc5\xa1lo se toliko daleko da se i FA Cup ponekad naziva prvim svjetskim prvenstvom zbog toga \xc5\xa1to su brojne \xc5\xa1kotske i vel\xc5\xa1ke mom\xc4\x8dadi nastupale na najve\xc4\x87em engleskom nogometnom natjecanju. No, protuargument ovoj tezi je \xc5\xa1to se svi ovi klubovi nalaze unutar granica Ujedinjenoga Kraljevstva._NEWLINE_Nakon \xc5\xa1to su Olimpijske Igre nastavile sa praksom dopu\xc5\xa1tanja nastupa samo amaterima, Sir Thomas Lipton organizira Sir Thomas Lipton Trophy u Torinu 1909. godine. Njegov turnir bio je jedinstven po tome \xc5\xa1to je nastupao po jedan klub iz svake dr\xc5\xbeave koja je dobila pozivnicu za nastup, a taj klub je predstavljao \xc4\x8ditavu naciju. Ovaj turnir tako\xc4\x91er u pojedinoj literaturi dobiva naslov prvoga svjetskoga prvenstva. Na njemu su nastupali najelitniji profesionalni klubovi iz Italije, Njema\xc4\x8dke i \xc5\xa0vicarske, no Engleski nogometni savez odbio je poslati profesionalnu mom\xc4\x8dad. Lipton je zatim pozvao West Auckland Town F.C., amaterski klub iz Durhama sa svrhom predstavljanja Engleske. Uz to \xc5\xa1to je West Auckland osvojio taj turnir, uspje\xc5\xa1no se vratio 1911. godine i obranio naslov, \xc5\xa1to mu je donijelo trofej na vje\xc4\x8dno \xc4\x8duvanje, kao \xc5\xa1to su pravila odre\xc4\x91ivala._NEWLINE_1914. godine, FIFA se slo\xc5\xbeila u priznavanju Olimpijskih Igara kao amaterskog svjetskog prvenstva u nogometu te se prihvatila posla organizacije natjecanja, \xc5\xa1to je za posljedicu imalo prvo interkontinentalno natjecanje; naime, na Olimpijadi 1920. u belgijskom Antwerpu natjecao se i Egipat uz trinaest europskih mom\xc4\x8dadi. Zlatne medalje osvojila je doma\xc4\x87a reprezentacija Belgije._NEWLINE_No, nakon toga do\xc5\xa1lo je do vi\xc5\xa1egodi\xc5\xa1nje dominacije Urugvaja, koji je osvojio naslove na Olimpijskim Igrama 1924. i 1928. godine. Nakon Olimpijade 1928. godine, FIFA je kona\xc4\x8dno odlu\xc4\x8dila stvoriti vlastito nogometno natjecanje nezavisno od Olimpijskih Igara. Zbog toga \xc5\xa1to je ve\xc4\x87 tada bio dvostruki svjetski prvak (od 1924. FIFA je zakora\xc4\x8dila u profesionalno razdoblje) i zbog obilje\xc5\xbeavanja stogodi\xc5\xa1njice neovisnosti dr\xc5\xbeave, FIFA je proglasila Urugvaj doma\xc4\x87inom prvoga svjetskoga prvenstva.\n_START_SECTION_\nPrvo svjetsko prvenstvo\n_START_PARAGRAPH_\nNa Olimpijadi 1932. koja se odr\xc5\xbeavala u Los Angelesu, SAD, nogomet nije uvr\xc5\xa1ten u program natjecanja zbog niske popularnosti igre u SAD-u (ameri\xc4\x8dki nogomet je ve\xc4\x87 tada bio iznimno popularan). FIFA i Me\xc4\x91unarodni olimpijski odbor nisu se uspjeli slo\xc5\xbeiti niti oko statusa amatera, \xc5\xa1to je rezultiralo izbacivanjem nogometa sa Olimpijskih Igara. Nakon \xc5\xa1to je ve\xc4\x87 odlu\xc4\x8deno da \xc4\x87e Urugvaj ugostiti prvo svjetsko prvenstvo, pojavio se problem s europskim dr\xc5\xbeavama koje nisu htjeli slati svoje reprezentacije na skupi put preko Atlantskoga oceana sve do dva mjeseca prije po\xc4\x8detka natjecanja. Ipak, tada\xc5\xa1nji predsjednik FIFA-e, Jules Rimet, uspio je nagovoriti Belgiju, Francusku, Rumunjsku i Jugoslaviju da po\xc5\xa1alju svoje reprezentacije, navodno tako \xc5\xa1to im je FIFA financirala put. Na kraju je u zavr\xc5\xa1nom turniru sudjelovalo trinaest mom\xc4\x8dadi; sedam ju\xc5\xbenoameri\xc4\x8dkih, \xc4\x8detiri europske, te Meksiko i SAD._NEWLINE_Prve dvije utakmice svjetskih prvenstava odigrane su u isto vrijeme. Francuska je nadigrala Meksiko rezultatom 4-1, dok je SAD svladao Belgiju s 3-0. Prvi gol svjetskih prvenstava zabio je Francuz Lucien Laurent. U finalu je doma\xc4\x87in Urugvaj pred 93.000 gledatelja svladao Argentinu rezultatom 4-2 (1-2) i tako postao prva reprezentacija s naslovom svjetskoga prvaka.\n_START_SECTION_\nTrofej\n_START_PARAGRAPH_\nOd 1930. do 1970. pobjedniku prvenstva dodjeljivao se Trofej Julesa Rimeta, a to ime stekao je 1946. po FIFA-inom predsjedniku Julesu Rimetu, osniva\xc4\x8du prvoga svjetskoga prvenstva. Prije toga, trofej se zvao jednostavno Coupe du Monde. Na prvenstvu 1970. godine Brazil je osvojio naslov svjetskih prvaka tre\xc4\x87i put, \xc5\xa1to mu je donijelo pravo vje\xc4\x8dnoga zadr\xc5\xbeavanja trofeja. No, on je ukraden 1983. godine i do danas nitko nema informaciju gdje se nalazi._NEWLINE_Nakon 1970. godine, FIFA koristi ime Trofej svjetskih prvenstava u nogometu (eng. FIFA World Cup Trophy), a odmah potom otvara natje\xc4\x8daj za dizajniranje novoga trofeja. Me\xc4\x91u 53 predstavljena modela izabran je onaj Talijana Silvija Gazzanige. Trofej je visok 36 centimetara, izra\xc4\x91en je od 18-karatnoga zlata i te\xc5\xbei 6.175 kilograma. Podloga se sastoji od dva sloja poludragog kamenja, dok su na donjem dijelu ugravirane godine odr\xc5\xbeavanja prvenstava i njihovi pobjednici od 1974. godine do danas._NEWLINE_Danas se novi trofej ne povjerava savezima pobjedni\xc4\x8dkih reprezentacija na vje\xc4\x8dno \xc4\x8duvanje bez obzira na broj osvojenih prvenstava, nego pobjednik \xc4\x8duva trofej do idu\xc4\x87ega natjecanja, a nakon vra\xc4\x87anja trofeja dodjeljuje mu se samo replika oblo\xc5\xbeena zlatom na koju ima pravo vje\xc4\x8dnoga \xc4\x8duvanja. Argentina, Njema\xc4\x8dka, Italija i Brazil osvajale su trofeje dva puta, a Francuska jednom. Ovaj trofej dodjeljivat \xc4\x87e se sve do prvenstva 2038. godine kada \xc4\x87e na dnu ponestati mjesta za upisivanje svih pobjednika.\n_START_SECTION_\nKvalifikacije\n_START_PARAGRAPH_\nKvalifikacije se odr\xc5\xbeavaju od prvenstva 1934. godine. Odr\xc5\xbeavaju se u \xc5\xa1est FIFA-inih konfederacija (Afrika, Azija, Karibi te Sjeverna i Srednja Amerika, Ju\xc5\xbena Amerika, Oceanija, Europa). Broj kvalificiranih mom\xc4\x8dadi za zavr\xc5\xa1no natjecanje odre\xc4\x91uje FIFA nekoliko godina unaprijed, a kriteriji su objektivni (ja\xc4\x8dina reprezentacija u konfederaciji), a ponekad i lobiranje konfederacije donese poneko dodatno mjesto._NEWLINE_Proces kvalifikacija zapo\xc4\x8dinje gotovo tri godine prije zavr\xc5\xa1noga turnira, a traje preko dvije godine. Format koji se koristi razlikuje se izme\xc4\x91u konfederacija.  Naj\xc4\x8de\xc5\xa1\xc4\x87e se doga\xc4\x91a da se dvije reprezentacije (po jedna sa svakoga kontinenta) susretnu u doigravanju za nastup u zavr\xc5\xa1nom turniru. Primjer za to je \xc5\xa1to \xc4\x87e pobjednik oceanijskih kvalifikacija igrati protiv pete mom\xc4\x8dadi azijskih kvalifikacija, a zbog davanja prilike malim oceanijskim reprezentacijama, Australija je preba\xc4\x8dena u azijsku konfederaciju. Od 1938. godine doma\xc4\x87in natjecanja automatski se kvalificira za zavr\xc5\xa1no natjecanje, a do 2006. godine pobjednik prija\xc5\xa1njega turnira tako\xc4\x91er je imao zajam\xc4\x8deno mjesto na idu\xc4\x87em natjecanju, \xc5\xa1to je zna\xc4\x8dilo da Brazil, pobjednik prvenstva 2002. godine, mora odraditi kvalifikacije za prvenstvo 2006. godine.\n_START_SECTION_\nIzabiranje doma\xc4\x87ina\n_START_PARAGRAPH_\nPrva doma\xc4\x87instva svjetskih prvenstava dodjeljivana su na FIFA-inim kongresima. Odabiranje dr\xc5\xbeava koje bi ugostile prvenstva bilo je redovito kontroverzno zbog me\xc4\x91usobne udaljenosti i trajanja putovanja od tri tjedna izme\xc4\x91u Ju\xc5\xbene Amerike i Europe, dva kontinenta koja su bila sredi\xc5\xa1ta nogometa u svijetu. Odabir Urugvaja za prvoga doma\xc4\x87ina svjetskoga prvenstva za posljedicu je imalo nastupanje samo \xc4\x8detiri europske mom\xc4\x8dadi. Idu\xc4\x87a dva prvenstva odr\xc5\xbeala su se u Europi \xc5\xa1to je ovaj put dovelo do masovnog nenastupanja ju\xc5\xbenoameri\xc4\x8dkih reprezentacija, a sukob je eskalirao 1938. godine kada su ju\xc5\xbenoameri\xc4\x8dke mom\xc4\x8dadi bojkotirale prvenstvo zbog neodr\xc5\xbeanoga FIFA-inog obe\xc4\x87anja o rotaciji kontinenata koji \xc4\x87e ugostiti prvenstvo._NEWLINE_Nakon Prvenstva 1958. godine u \xc5\xa0vedskoj, sa svrhom sprje\xc4\x8davanja daljnjih incidenata i bojkota, FIFA je zapo\xc4\x8dela s rotacijom kontinenata \xc4\x8dija \xc4\x87e dr\xc5\xbeava ugostiti prvenstvo. Rotiralo se samo izme\xc4\x91u Europe i Ju\xc5\xbene te Sjeverne Amerike sve do 2002. godine kada se prvenstvo prvi puta odr\xc5\xbealo u Aziji, u Ju\xc5\xbenoj Koreji i Japanu, \xc5\xa1to je ujedno i prvi put da se prvenstvo odr\xc5\xbealo u dvije razli\xc4\x8dite dr\xc5\xbeave. Prvenstvo 2010. godine odr\xc5\xbeat \xc4\x87e se prvi puta i na afri\xc4\x8dkom kontinentu, \xc5\xa1to zna\xc4\x8di da FIFA nastavlja s politikom rotiranja._NEWLINE_Odabiranje doma\xc4\x87ina sada je na FIFA-inom Izvr\xc5\xa1nom Komitetu. Glasuje se na na\xc4\x8din da svaki \xc4\x8dlan Komiteta ima jedan glas koji mo\xc5\xbee uputiti bilo kojem kandidatu za doma\xc4\x87instvo. Kada FIFA prihvati ponudu, doma\xc4\x87inu \xc5\xa1alje dokument Hosting Agreement u kojem se obja\xc5\xa1njavaju svi potrebni koraci i nagla\xc5\xa1avaju potrebe za odr\xc5\xbeavanje prvenstva. Nogometni savez odabranoga doma\xc4\x87ina \xc5\xa1alje potvrdu i jamstvo da \xc4\x87e odraditi sve radove u roku, a FIFA svakih nekoliko mjeseci \xc5\xa1alje inspekcije koje provjeravaju stanje radova i napredak doma\xc4\x87ina. Odluka o doma\xc4\x87inu prvenstva donosi se \xc4\x8dak \xc5\xa1est godina prije toga prvenstva._NEWLINE_Nakon dodjeljivanja prvenstva 2010. godine afri\xc4\x8dkoj dr\xc5\xbeavi, prvenstvo 2014. godine odr\xc5\xbeat \xc4\x87e se na ju\xc5\xbenoameri\xc4\x8dkom kontinentu zahvaljuju\xc4\x87i FIFA-inoj rotaciji. Do 2007. su Brazil i Kolumbija pokazali formalni interes, no Kolumbija se povukla ostaviv\xc5\xa1i Brazil kao jedinog kandidata za doma\xc4\x87instvo. Brazil je 30. listopada 2007. slu\xc5\xbebeno potvr\xc4\x91en kao doma\xc4\x87in prvenstva 2014.\n_START_SECTION_\nKandidature za doma\xc4\x87instvo 2018. i 2022. godine\n_START_PARAGRAPH_\nSvjetska prvenstva 2018. i 2022. godine nije obe\xc4\x87ano nijednom kontinentu; FIFA je \xc4\x8dak nazna\xc4\x8dila da se politika rotiranja kontinenata ne nastavlja nakon prvenstva 2014. godine. Dr\xc5\xbeave koje su dosada nazna\xc4\x8dile zanimanje za doma\xc4\x87instvo su Australija, Engleska, Japan, Ju\xc5\xbena Koreja, Katar, Rusija, SAD\xc2\xa0; dok su zajedni\xc4\x8dku kandidaturu poslale Belgija i Nizozemska, te \xc5\xa0panjolska i Portugal. Svoje kandidature su otkazali Meksiko i Indonezija. Predsjednik FIFA-e Sepp Blatter izjavio je po\xc4\x8detkom 2007. godine da bi Svjetsko prvenstvo trebalo biti odr\xc5\xbeano u Sjevernoj Americi, te da postoje tri dr\xc5\xbeave koje su mogu\xc4\x87i kandidati (SAD, Kanada i Meksiko). Blatter je ujedno nazna\xc4\x8dio mogu\xc4\x87nost odr\xc5\xbeavanja prvenstva u Aziji. Dana 2. prosinca 2010., odlu\xc4\x8deno je da \xc4\x87e Rusija biti doma\xc4\x87in prvenstva 2018., Katar doma\xc4\x87in prvenstva 2022, dok se 2018. godine odlu\xc4\x8dilo da \xc4\x87e SAD, Kanada i Meksiko biti doma\xc4\x87ini prvenstva 2026\n_START_SECTION_\nMediji\n_START_PARAGRAPH_\nSvjetsko prvenstvo 1954. godine bilo je prvo pokriveno televizijskim prijenosima, a gledanost je nadma\xc5\xa1ila i tada\xc5\xa1nje Olimpijske igre. Ukupan broj gledatelja koji je pogledao barem jednu utakmicu, bilo na stadionima, bilo preko televizije, iznosio je 26.27 milijardi (naravno, gledatelj koji je teoretski pogledao sve utakmice ura\xc4\x8dunat je svaki put u ukupan broj). Broj gledatelja koji su pogledali barem jednu utakmicu iznosi 715.1 milijuna. Izvla\xc4\x8denje skupina za Svjetsko prvenstvo 2006. godine pratilo je otprilike 300 milijuna ljudi diljem svijeta.'